Jennifer Anistonová

Jennifer Joanna Aniston * 11. február 1969, Sherman Oaks, Kalifornia, USA) je americká herečka, producentka a podnikateľka. Je držiteľka ceny Emmy, Screen Actors Guild a Zlatého glóbusu za rolu Rachel Greenovej v seriáli "Priatelia" (1994 – 2004). Je dcéra herečky a modelky Nancy Dow a herca Johna Anistona.
Detstvo a mladosť.
Narodila sa v Sherman Oaks v Kalifornii. Jej otec bol pôvodom Grék, rodák z Kréty, zatiaľ čo jej matka bola z New Yorku. Časť jej predkov bola z Talianska, Škótska a Írska. Má dvoch nevlastných bratov. Jej krstným otcom bol herec Telly Savalas, jeden z otcových najlepších priateľov.
Ako dieťa žila jeden rok so svojou rodinou v Grécku. Potom sa presťahovali kvôli otcovej práci v seriáli "Love Of Life" do Pensylvánie a do New Yorku. Keď mala šesť rokov, začala navštevovať waldorfskú školu, pokračovala štúdiom na strednej škole "Fiorella H. LaGuardia" na Manhattane, kde sa stala členkou školskej divadelnej spoločnosti. Maturovala v roku 1988.
Kariéra.
Jej prvou televíznou rolou bola hlavná postava v seriáli "Molloy" v roku 1990. Potom si zahrala v televíznom seriáli "Ferris Bueller", čo bola televízna adaptácia rovnomenného filmu z roku 1986. Nasledovala úloha v seriáli "The Edge" a prvý, nie veľmi úspešný film "Škriatok".
Po seriáloch "Molloy", "Ferris Bueller" a "The Edge" sa Jennifer objavila v seriáloch "Muddling Through", "Herman's Head", "Quantum Leap" a "Burke 's Law". Boli to málo úspešné seriály, ale Jennifer posunuli k jej životnej role v novom seriáli "Priatelia". Sitcom sa stal jedným z najúspešnejších seriálov v histórii televíznej zábavy a herečku prostredníctvom postavy Rachel Greenovej spoznal celý svet. Jennifer sa v krátkom čase stala populárnou a zároveň sa stala výrazným sex symbolom. Seriál sa vysielal až do roku 2004 a Jennifer spoločne s ostatnými hercami získali celosvetovú reputáciu medzi televíznymi divákmi. Získala 5 nominácií na cenu "Emmy" (dve boli za najlepšiu herečku vo vedľajšej úlohe a tri boli za najlepšiu herečku v hlavnej úlohe), z čoho jednu nomináciu premenila.
V roku 1996 hrala vo filme "Perfektný záskok", o 2 roky neskôr nasledovala komediálna dráma "Objekt mojej túžby" a v roku 1999 sa objavila vo filme "Maléry pána Šikulu". V roku 2002 si zahrala vo filme "Dobré dievča" mladú pokladníčku.Po nie príliš populárnych filmoch sa objavila v úspešnej snímke "Božský Bruce", kde hrala priateľku hlavného hrdinu. Vo filme si zahrala po boku "Jima Carreyho" a "Morgana Freemana". Roku 2004 skončil sitcom "Priatelia" a o rok neskôr hrala vo filme "Riskni to s Polly" spolu s "Benom Stillerom". Nasledoval thriler "Hra s neverou", romantická komédia "Čo je šeptom..." s "Kevinom Costnerom", "Zbožňujem prachy" či "Rozchod!" Jennifer tiež ukázala svoje režisérske umenie, keď natočila krátky film "Izba 10".
V roku 2006 si zahrala v 1 epizóde seriálu "Štúdio 30 Rock" (získala nomináciu na Emmy) a v roku 2007 v 1 epizóde seriálu "Dirt". Trhákom sa stal film "Marley a ja", kde si zahrala po boku "Owena Wilsona" a iba v deň premiéry zarobil 14,75 a celkovo 242,7 mil. dolárov. K ďalším úspešným filmom možno zaradiť snímky "Nie je z teba až tak paf", kde si zahrala po boku "Bena Afflecka", "Exmanželka za odmenu" a "Zámena".
Od roku 2011 filmy s Jennifer Aniston zarábali vyše 1 miliardy dolárov v "USA" a 1,7 miliardy dolárov po celom svete. Najúspešnejšie boli filmy "Skús ma rozosmiať" s "Adamom Sandlerom" a "Nicole Kidman", "Šéfovia na zabitie" a komédia "Millerovci na tripe". V roku 2012 získala Jennifer hviezdu na "Hollywoodskom chodníku slávy"
V roku 2012 si zahrala v komédii "Wanderlust" spoločne s jej hereckým kolegom Paulom Ruddom, s ktorým spolupracovala už na viacerých projektoch. Vo filme "My sme Millerovci" si zahrala po boku Jasona Sudeikisa a Emmy Roberts. Film získal zmiešané recenzie od kritikov, ale za to bol úspešný po finančnej stránke. V roku 2014 hrala vo filme "Cake", kde sa predstavila v netradičnej role ženy, ktorá trpí chronickou chorobou. Herecké stvárnenie Anistonovej však bolo vysoko ocenené a niektorí kritici ho nazvali „hodným Oscara“. Za tento výkon bola nominovaná na filmovú cenu kritikov za najlepšiu herečku, cenu Zlatý glóbus za najlepšiu herečku vo filme - dráma a cenu SAG za vynikajúci výkon ženskej herečky v hlavnej úlohe.
V roku 2016 hrala rozvedenú matku v romantickej komédii "Deň matiek" spoločne s Juliou Roberts a Kate Hudson. O rok neskôr stvárnila matku zosnulého vojaka vo vojnovom filme "Žltí vtáci", od režiséra Alexandra Moorsa. Vo filme si spoločne zahrala s Aldenom Ehrenreichom, Tye Sheridanom či Toni Collette. Anistonová neskôr uviedla, že nikdy nechcela pracovať na vojnovom filme, ale názor zmenila hneď ako si prečítala scenár, pretože bol podľa nej napísaný neskutočne krásnym spôsobom, aký ešte nezažila. Film bol prvýkrát predstavený na filmovom festivale Sundance 2017. Stvárnenie postáv, ktoré hrali Anistonová a Toni Collette bolo ohodnotené, že filmu poskytli jednotne naturalistické stvárnenie znepokojených matiek, ktorých synovia sú vo vojne. V roku 2019 sa predstavila v televíznom seriáli "The Morning Show", čo bola jej prvá hlavná úloha v seriáli od ukončenia Priateľov v roku 2004.
Súkromný život.
Vo voľnom čase cvičí rada jogu a ovláda Budokan karate. V roku 2014 povedala, že praktizuje transcendentálnu meditáciu. Nasledujúci rok odhalila, že má dyslexiou, ktorá ovplyvnila jej vzdelanie a sebaúctu, a že po jej diagnostikovaní v 20. rokoch sa jej pohľad na život zmenil.
Anistonová patrí medzi demokratov, prispela na prezidentskú kampaň Baracka Obamu a zúčastnila sa zbierky finančných prostriedkov pre Hillary Clintonovú počas jej prezidentskej kampane v roku 2016. Má priateľské vzťahy s hereckou kolegyňou Courteney Cox zo seriálu Priatelia, ďalej Adamom Sandlerom, Naomi Watts, Reese Witherspoon a inými.
Vzťahy
Jennifer mala krátky vzťah s hudobníkom Adamom Duritzom a zasnúbená bola s hercom Tatom Donovanom. Potom nasledovala svadba s Bradom Pittom v roku 2000 a rozvod v roku 2005 kvôli Bradovým záletom s herečkou Angelinou Jolie. Po rozvode nasledovali vzťahy s Vinceom Vaughnom, Paulom Sculforom a Johnom Mayerom. V roku 2011 začal vzťah s Justinom Therouxom, s ktorým sa v roku 2012 zasnúbila.